Azərbaycan Respublikası Vergilər Nazirinin

08 iyul 2019-cu il tarixli 1917040100869800

№-li Əmri ilə təsdiq edilmişdir

**“İşsizlik sığortası üzrə rüblük hesabat”**

**(2019-cu il və sonrakı dövrlər üzrə)**

**formasının tərtib edilməsi**

 **Q A Y D A L A R I**

Bu Qaydalar sığortaedənlər tərəfindən “İşsizlik sığortası üzrə rüblük hesabat”ın tərtib edilməsi üsulunu müəyyən edir.

“İşsizlikdən sığorta haqqında” Azərbaycan Respublikasının Qanununa əsasən sığortaedənlər uçotda olduqları vergi orqanına “İşsizlik sığortası üzrə rüblük hesabat”ı rüb başa çatdıqdan sonra növbəti ayın 20-dən gec olmayaraq və hər rüb üçün ayrı-ayrılıqda “Məcburi dövlət sosial sığortası üzrə rüblük hesabat”la birgə təqdim etməlidirlər. Aprelin, iyulun, oktyabrın və yanvarın 20-si iş günü olmayan dövrə təsadüf edərsə, hesabatın təqdim olunması müddəti ayın 20-dən sonra gələn birinci iş gününə qədər artırılır.

Hesabatın adından aşağıda yerləşən **Qeyd** yerində sığortaedənə bu hesabat formasının tərtib edilməsi qaydaları ilə tanış olmaq, eyni za­man­da tərt­ibat zamanı **!** *(nida)* durğu işarəsindən və **+** *(üstəgəl)*, **/** *(bölmə)*, **%** *(faiz)* və **Z** *(zetləmə)* simvollarından istifadə etməmək şərti ilə bütün yazı da­ma­­larını yalnız **böyük çap hərfləri** ilə doldurmaq tövsiyyə olunur.­ Hesabat kağız formada doldurularkən **qa­ra** və ya **göy rəngli diyircəkli qələmlə** tərtib edilməsi mütləqdir. Hesabat doldurularkən qaralamalara və düzəlişlərə yol verilmir. Hesabatda məbləğlər hər xanada bir rəqəm olmaqla əks etdirilir.

Təqdim olunmuş hesabatda aparılan hesablamalardakı riyazi səhvlər vergi orqanı tərəfindən düzəldilir və müvafiq proqram təminatı vasitəsi ilə düzgün hesablanmış vergi məbləğləri birbaşa baza göstəricilərinə daxil edilir.

Hesabatın **“Hesabatın təqdim edildiyi vergi orqanının adı”** sətri üzrə xanalarda hesabatın təqdim edildiyi (sığortaedənin qeydiyyatda olduğu) vergi orqanının adı qeyd olunur.

 **“İşsizlik sığortası üzrə rüblük hesabat”** iki bölmədən ibarətdir. Hesabatın bölmələri üzrə aşağıdakı məlumatlar əks etdirilir.

**Bölmə 1. Sığortaedən haqqında məlumat**

1-ci sətrin **“Sığortaedənin adı”** xanalarında böyük çap hərfləri ilə sığortaedənin tam adı yazılır.

2-ci sətrin **“Sığortaedənin DSMF-dəki uçot nömrəsi (SUN)”** xanalarında sığortaedənin DSMF-dəki uçot nömrəsi yazılır;

3-cü sətrin **“Sığortaedənin VÖEN-i”** xanalarında vergi ödəyicisinin eyniləşdirmə nömrəsi yazılır.

4-cü sətrin **“Sosial sığorta nömrəsi (SSN)”** xanalarında sığortaedənin sosial sığorta nömrəsi yazılır.

5-ci sətrdə **“İşsizlikdən sığorta üçün fəaliyyət növünün kodu”** göstərilən on rəqəmli xanada, hər bir xanada bir rəqəmlə soldan sağa doğru yeddinci xanadan başlayaraq sığortaedənin işsizlikdən sığorta üçün fəaliyyət növünün dörd simvoldan ibarət kodu yazılır.

Bu kodlar aşağıdakılardır:

| **İşsizlikdən sığorta üçün fəaliyyət növləri**  |
| --- |
| **Sıra nömrəsi** | **Fəaliyyət növünün kodu** | **Fəaliyyət növünün adı** |
| 1 | 1100 | Muzdla işləyənləri işə götürən sığortaedənlər |
| 2 | 1200 | Xüsusi statusa malik təşkilatlar |

6-cı sətirdə **“Hesabatın növü”**ndən asılı olaraq, yəni hesabat rübü üzrə tərtib edildikdə **“Cari”** xanasında, əvvəlki hesabat dövrləri üzrə dürüstləşdirməyə dair hesabat tərtib edildiyi halda **“Dəqiqləşdirilmiş”** xanasında və yaxud ləğv olunduqda **“Ləğv olunma”** xanasında **“X”** işarəsi qoyulur. **“Ləğv olunma”** xanasında **“X”** işarəsi qoyulduqda həmin sətrin qarşısındakı xanalarda (hər xanada bir rəqəmlə) sığortaedən tərəfindən təqdim edilmiş ləğv barədə müvafiq ərizə formasında qeyd edilən ləğv olunma tarixi göstərilməlidir. **“Ləğv olunma”** hesabatı sığortaedən tərəfindən yalnız ləğv edilməsi barədə müvafiq ərizə vergi orqanına təqdim olunduğu halda tərtib edilib təqdim olunmalıdır.

7-ci sətrin **“Hesabat dövrü**” xanalarında hesabatın əhatə etdiyi rüb və il yazılır.

**Bölmə 2. İşsizlikdən sığorta üzrə məlumat**

 **Hesabat dövründə işçilərin sayı** bəndi üzrə

**1. “Siyahı sayı (nəfər)”** sətrində hesabat dövründə fəaliyyətinin olub-olmamasından asılı olmayaraq sığortaedən ilə əmək müqaviləsi bağlamış və hesabat dövrü başlayana qədər həmin müqaviləyə xitam verilməmiş işçilərin sayı göstərilir.

**2. “Faktiki say (nəfər)”** sətrində hesabat dövründə faktiki olaraq işsizlikdən sığorta haqqı hesablanmış işçilərin sayı göstərilir.

**“İşsizlikdən sığorta haqqına cəlb olunan əməyin ödənişi fondu”** bəndində rüb ərzində hesablanmış əmək haqqı və digər gəlirlərin cəmi (1-ci sətir + 2-ci sətir + 3-cü sətir + 4-cü sətir) göstərilir.

1. Tarif (vəzifə) maaşı
2. Əmək haqqına əlavə
3. Mükafat
4. Məzuniyyət haqqı
5. İşçinin əmək funksiyasının icrasının nəticələri, şəxsi işgüzarlıq və peşəkarlıq səviyyəsi ilə bağlı olan digər ödənişlər

 **“Hesabat dövrünün əvvəlinə qalıq”** bəndində hesabat dövrünün əvvəlinə sığortaedənin artıq ödəməsi və ya sığortaedənin borcuna dair işsizlikdən sığorta haqqı, inzibati cərimələr və digər mənbələr üzrə olan qalığın cəmi (1-ci sətir + 2-ci sətir + 3-cü sətir) göstərilir. Lakin həmin tarixə borcun və ya artıq ödəmənin eyni növü üzrə (işsizlikdən sığorta haqqı, inzibati cərimələr və digər mənbələr) həm sığortaedənin artıq ödəməsi və həm də sığortaedənin borcu ola bilməz.

 1. İşsizlikdən sığorta haqqı

 2. İnzibati cərimələr

 3. Digər mənbələr

 **“Cəmi hesablanmışdır”** bəndindəişsizlikdən sığorta haqqı üzrə hesabat dövründə qanunvericiliklə müəyyən edilmiş qaydada hesablanmış öhdəliklərin cəmi göstərilir.

**1. “İşsizlikdən sığorta haqqı, cəmi”** sətrində hesablanmış işsizlikdən sığorta haqlarının cəmi (1.1-ci sətir +1.2-ci sətir) göstərilir.

**1.1. “Sığortaedənin hesabına hesablanmış əməyin ödənişi hesabına nisbətdə işsizlikdən sığorta haqqı”** sətrində əməyin ödənişi fondunun və işsizlikdən sığortaya cəlb olunan digər gəlirlərin 0,5 faizi miqdarında hesablanmış işsizlikdən sığorta haqqının məbləği göstərilir.

**1.2. “Sığortaolunanın hesabına hesablanmış əməyin ödənişi hesabına nisbətdə işsizlikdən sığorta haqqı”** sətrində hesablanmış əmək haqqının və digər gəlirlərin 0,5 faizi miqdarında hesablanmış işsizlikdən sığorta haqqının məbləği göstərilir.

**2. “İnzibati cərimələr”** sətrində İnzibati Xətalar Məcəlləsinə əsasən işsizlikdən sığorta qanunvericiliyinin pozulmasına görə tətbiq olunmuş inzibati cərimələrin məbləği göstərilir.

**3.** “**Digər mənbələr”** sətrində 1-ci, 2-ci sətirlərə aid edilməyən və qanunvericiliklə hesablanan məbləğlərin cəmi göstərilir.

**“Ödənilmişdir”** bəndindəhesabat dövrü ərzində sığortaedən tərəfindən ödənilmiş məbləğlərin cəmi göstərilir.

**1. “İşsizlikdən sığorta haqqı, cəmi”** sətrində hesabat dövründə sığortaedən tərəfindən DSMF-nin xəzinə hesabına ödənilən işsizlikdən sığorta haqlarının cəmi (1.1-ci sətir +1.2-ci sətir) məbləği göstərilir.

**1.1. “Sığortaedənin hesabına hesablanmış əməyin ödənişi hesabına nisbətdə işsizlikdən sığorta haqqı”** sətrində əməyin ödənişi fondunun və işsizlikdən sığortaya cəlb olunan digər gəlirlərin 0,5 faizi miqdarında ödənilmiş işsizlikdən sığorta haqqının məbləği göstərilir.

**1.2. “Sığortaolunanın hesabına hesablanmış əməyin ödənişi hesabına nisbətdə işsizlikdən sığorta haqqı”** sətrində hesablanmış əmək haqqının və digər gəlirlərin 0,5 faizi miqdarında ödənilmiş işsizlikdən sığorta haqqının məbləği göstərilir.

**2. “İnzibati cərimələr”** sətrində İnzibati Xətalar Məcəlləsinə əsasən işsizlikdən sığorta qanunvericiliyinin pozulmasına görə tətbiq olunmuş inzibati cərimələr üzrə ödənilmiş məbləği göstərilir.

**3. “Digər mənbələr”** sətrində 1-ci, 2-ci sətirlərə aid edilməyən və qanunvericiliklə ödənilmiş məbləğlərin cəmi göstərilir.

 **“Geri alınmışdır”** bəndində sığortaedən tərəfindən artıq ödənilmiş vəsaitlər üzrəhesabat dövründə DSMF tərəfindən sığortaedənin müraciəti əsasında onun hesabına geri qaytarılan işsizlikdən sığorta vəsaitlərinin cəmi ( 1-ci sətir +2-ci sətir +3-cü sətir) əks olunur.

**1. “İşsizlikdən sığorta haqqı”** sətrində hesabat dövründə DSMF tərəfindən geri qaytarılmış işsizlikdən sığorta haqqının əsas məbləği göstərilir.

**2. “İnzibati cərimələr”** sətrində hesabat dövründə DSMF tərəfindən geri qaytarılmış inzibati cərimələrin məbləği göstərilir.

**3. “Digər mənbələr”** sətrində artıq ödənilmiş digər vəsaitlər üzrə DSMF tərəfindən hesabat dövründə sığortaedənin hesabına geri qaytarılmış işsizlikdən sığorta  vəsaitlərinin məbləği göstərilir.

**“Silinmişdir”** bəndində hesabat dövründə qanunvericiliklə silinmiş borcun (1-işsizlikdən sığorta haqqı üzrə əsas borcun, 2-inzibati cərimələrin və 3-digər mənbələrin) məbləği (1-ci sətir + 2-ci sətir + 3-cü sətir) əks olunur.

1. İşsizlikdən sığorta haqqı

2. İnzibati cərimələr

3. Digər mənbələr

**“Dondurulmuşdur”** bəndində sığortaedənin qanunvericiliklə işsizlikdən sığorta haqqı üzrə əsas borcun, inzibati cərimələrin və digər mənbələrin məbləğləri üzrə borclarının ödənilməsinə möhlət verilmiş məbləğləri (1-ci sətir + 2-ci sətir + 3-cü sətir) əks olunur.

1. İşsizlikdən sığorta haqqı

2. İnzibati cərimələr

3. Digər mənbələr

**“Hesabat dövrünün sonuna qalıq”** bəndində hesabat dövrünün sonuna sığortaedənin artıq ödəməsi və ya sığortaedənin borcuna dair işsizlikdən sığorta haqqı, inzibati cərimələr və digər mənbələr üzrə olan qalığın cəmi (1-ci sətir +2-ci sətir +3-cü sətir) göstərilir. Lakin həmin tarixə borcun və ya artıq ödəmənin eyni növü üzrə (işsizlikdən sığorta haqqı, inzibati cərimələr və digər mənbələr) həm sığortaedənin artıq ödəməsi və həm də sığortaedənin borcu ola bilməz.

 1. İşsizlikdən sığorta haqqı

 2. İnzibati cərimələr

 3. Digər mənbələr

**Bölmə 3. İşsizlikdən sığorta haqqı üzrə bölüşdürüləcək məbləğ və sığortaolunanlar barədə məlumat**

Bu bölmədə rüb ərzində işsizlikdən sığortaya cəlb olunan gəlirlər, ödənilmiş işsizlikdən sığorta haqqı, işçilərin sayı və sığortaolunanlar barədə məlumat göstərilir.

O cümlədən:

**3.1. “Cəmi bölüşdürülən məbləğ”** bəndi üzrə

**3.1.1. “İşsizlikdən sığortaya cəlb olunan gəlirlər”** sətrində hesabat dövründə sığortaolunanlar üzrə cəlb olunan gəlirlər əks olunur.

**3.1.2. “Ödənilmiş işsizlikdən sığorta  haqqı”** sətrində əvvəlki hesabat dövrləri, eləcə də cari rüb ərzində hesablanmış işsizlikdən sığortahaqlarının rüb ərzində ödənilmiş məbləği və ya əvvəlki hesabat dövrlərində artıq ödənilmiş vəsaitin cari rüb ərzində hesablanmış işsizlikdən sığorta  haqlarına aid edilmiş məbləği göstərilir.

**3.1.3. “İşçilərin sayı”** sətrində rüb ərzində bölüşdürüləcək gəlirlərin və ya ödənilmiş işsizlikdən sığorta haqlarının şamil edildiyi işçilərin sayı göstərilir.

**“Cəmi”** sütununda sığortaolunanlara dair aylar üzrə ödənilmiş işsizlikdən sığortahaqlarının cəmi (1-ci ay + 2-ci ay + 3-cü ay) məbləği göstərilir.

**3.2. “O cümlədən sığortaolunanlar üzrə”** sətrində rüb ərzində əmək haqqı və gəlir hesablanmış, eləcə də hesabına işsizlikdən sığorta haqqı ödənilmiş sığortaolunanlar (işçilər) barədə məlumat göstərilir.

Hesabatın sonunda **“hüquqi şəxsin adı, sahibkarın,** “**baş mühasibin S.A.A.”** və “**hesabatı tərtib edən məsul şəxsin S.A.A.”** çərçivələrində rəhbərin, baş mühasibin və hesabatı tərtib edən məsul şəxsin soyadı, adı və atasının adı (çərçivələrdən kənara çıxmadan) yazılmaqla onlar tərəfindən imzalanır. Hesabat imzalandıqdan və möhürlə təsdiqləndikdən sonra “**hesabatın tərtib edilmə tarixi”**nə dair xanalarda hesabtın tərtib edilmə tarixi qeyd olunmalıdır. Vergi orqanı tərəfindən **hesabatın qəbul edilməsi №-si və tarixi** çərçivəsində daxil olma tarixi və qeydiyyat nömrəsi göstərilir. “**Hesabatı qəbul edən şəxsin S.A.A.”** çərçivələrində hesabatı qəbul edən şəxsin soyadını, adını və atasının adını (çərçivədən kənara çıxmadan) yazmaqla imzalanır. **Hesabatın** “**poçt ştempelinin vurulma tarixi”** xanalarında əlavə poçt vasitəsilə göndərildiyi halda zərfin üzərinə vurulmuş poçt ştempelinin tarixi yazılır. **“Xüsusi otağın ştampı”** çərçivəsində xüsusi otağın ştampı vurulur. Hesabat vergi orqanına birbaşa təqdim edildikdə poçt ştempelinin vurulma tarixi üzrə xanalar doldurulmur. Hesabat internet vasitəsi ilə təqdim edildikdə vergi orqanlarına aid olunan xanalar doldurulmur.